CELEX: C2004/262/108
Language: el
Date: 2004-10-23 00:00:00
Title: Υπόθεση Τ-360/04: Αγωγή της FG Marine S.A. κατά της Επιτροπής των Ευρωπαϊκών Κοινοτήτων που ασκήθηκε στις 2 Σεπτεμβρίου 2004

23.10.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 262/59
            
         Αγωγή της FG Marine S.A. κατά της Επιτροπής των Ευρωπαϊκών Κοινοτήτων που ασκήθηκε στις 2 Σεπτεμβρίου 2004
   (Υπόθεση Τ-360/04)
   (2004/C 262/108)
   Γλώσσα διαδικασίας: η γαλλική
   Η εταιρία FG Marine S.A., με έδρα στο Roissy (Γαλλία), εκπροσωπούμενη από τον Marie-Aline Michel, avocat, με τόπο επιδόσεων στο Λουξεμβούργο, άσκησε την 1η Απριλίου 2004 ενώπιον του Πρωτοδικείου των Ευρωπαϊκών Κοινοτήτων αγωγή κατά της Επιτροπής των Ευρωπαϊκών Κοινοτήτων.
   Η ενάγουσα ζητεί από το Πρωτοδικείο:
   
               —
            
            
               να υποχρεώσει την Επιτροπή, η οποία φέρει εξωσυμβατική ευθύνη λόγω της εκδόσεως της αποφάσεως 2000/513/ ΕΚ, της 8ης Σεπτεμβρίου 1999, σχετικά με τις ενισχύσεις που χορήγησε η Γαλλία στην επιχείρηση Stardust Marine (ΕΕ L 206, σ. 6), να αποζημιώσει την προσφεύγουσα και να αναγνωρίσει ότι το καταβλητέο ποσό της αποζημιώσεως δεν μπορεί να είναι κατώτερο των 200 εκατομμυρίων γαλλικών φράγκων (30 389 803, 44 ευρώ).
            
         Λόγοι αγωγής και κύρια επιχειρήματα
   Η ενάγουσα στην παρούσα υπόθεση εταιρία, κύρια μέτοχος της εταιρίας Stardust Marine, επικαλείται την εξωσυμβατική ευθύνη της Κοινότητας λόγω της ζημίας που ισχυρίζεται ότι υπέστη από την απόφαση της Επιτροπής της 8ης Σεπτεμβρίου 1999, η οποία κήρυξε ασυμβίβαστες με την κοινή αγορά τις αυξήσεις κεφαλαίου, τις προκαταβολές σε τρέχοντα λογαριασμό και τις ανακεφαλαιοποιήσεις στις οποίες προέβη το Consortium de Réalisation (CDRE) στο εσωτερικό της Stardust Marine, στο πλαίσιο των σχεδίων εξυγιάνσεως της Crédit Lyonnais, διατάσσοντας την ανάκτηση των σχετικών ποσών.
   Η υποχρέωση επιστροφής που προβλέπει η προπαρατεθείσα απόφαση είχε ως αποτέλεσμα την κατάθεση του ισολογισμού της Stardust Marine, ο οποίος στέρησε από την ενάγουσα τη δυνατότητα να επωφεληθεί της αναδιαρθρώσεως στην οποία είχε προβεί.
   Προς στήριξη των ισχυρισμών της, η FG Marine υποστηρίζει, καταρχάς, ότι η απόφαση που αποτελεί αντικείμενο της παρούσας διαφοράς και ακυρώθηκε με την απόφαση που εξέδωσε το Δικαστήριο στις 16 Μαΐου 2002, στο πλαίσιο της υποθέσεως C-482/99, Γαλλική Δημοκρατία κατά Επιτροπής (1), εκδόθηκε κατά παραβίαση της αρχής του ιδιώτη επενδυτή. Επίσης, η Επιτροπή, εκδίδοντας την εν λόγω απόφαση, δεν έλαβε υπόψη την κατάσταση της περιόδου εκείνης και δεν αντιμετώπισε την Crédit Lyonnais και τις θυγατρικές της ως μετόχους της Stardust Marine, αλλά ως τραπεζίτες της επιχειρήσεως. Τέλος, η επίδικη απόφαση δεν έλαβε καθόλου υπόψη τις προοπτικές εξυγιάνσεως της Stardust Marine.
   
      (1)  Συλλογή 2002, σ. Ι-4397.